Fire mænd har endnu engang fået forlænget deres varetægtsfængsling. De er sigtet for knivdrab på åben gade i Aalborg.

Endnu engang har politiet fået mere tid til at efterforske sagen om et knivdrab i Aalborg 5. august. Drabet skete på åben gade og med flere vidner, der først så to biler støde sammen, hvorefter en 27-årig mand stak af fra stedet og blev indhentet af flere personer, som slog ham ihjel med kniv og køller. Dagen efter drabet anholdte politiet fire personer, som kendte den 27-årige i forvejen. De har siden da siddet varetægtsfængslet i først fire uger, så i fire uger mere – og nu er varetægtsfængslingen igen blevet forlænget frem til 1. november. Det blev besluttet ved et retsmøde, der blev holdt for lukkede døre onsdag. - I en sag af den karakter er der ting, der skal efterforskes, så vi efterforsker fortsat, siger Kim K. Kristensen, der er anklager ved Nordjyllands Politi. De fire sigtede nægter sig skyldige.